120 Egressus siue Exitus

Inuenitur triplex: Diuinis, humanus, angelicus. Diuinus adhuc triplex.

Primus, est circum mundum, scilicet, filii a patre[[1]](#endnote-1) per eternam generacionem. Sic verbum a mente, riuulus a fonte, Mich. 5[:2]: *Ex te*, scilicet, Bethleem, exiret *qui sit dominator in Israël, et egressus ejus ab initio*, scilicet, a patre. Et Joan. 16[:28]: *Exivi a Patre*.

[Secundo], per temporalem necessitatem, sicut dux de castello ad regendum populum, Osee 6[:3]: *Quasi diluculum preparatus est egressus ejus*. Exod. 11[:4]: *Media nocte egrediar in Egyptum*. Matt. 2[:6]: *Et tu Bethlehem*, et sequitur, *ex te exiet dux*.

¶ Tercio, egressus est per mundum de loco ad locum propter materiam erudicionem, sicut sator ad seminandus, Matt. 24[:1]: *Egressus Jesus de templo, ibat. Et accesserunt* ad eum *discipuli.* Et Luc. 8[:5]: *Exiit qui seminat, seminare semen suum*.

¶ Quarto, de mundo ad passionem propter nostram salutem, sicut pugil exit cum baculo in campum, Habac. 3[:13]: *Egressus es in salutem populi tui*. Joan. 19[:5]: *Exivit Jesus portans coronam spineam*.

¶ Quintus, erit in fine mundi, scilicet, de celo ad nos propter singulorum remuneracionem, sicut procurator ad operarios, Osee 6[:5]: *Judicia* mea *quasi lux egredientur*. Luc. 14[:21]: *Exi cito in* vico et *plateas.*

¶ Egressus humanus triplex est: primus, ad euadendum de periculo, sicut captiuus de carcere, mercator de nemore. Et primo, propter fetorem macule, nam fetor facit rem venalem, cadere altio precio, sic peccatum opera bona, Ysai. 52[:11]: *Exite de medio* eorum *pollutum nolite tangere*.

Secundo, propter reatum pene, sicut asinus de luto propter puncturam stimuli, canis de domo propter visionem baculi, homo de domino propter crudelitatem domini. Sicut patet in exitu Israel de Egipto, Deut. 16[:3]: *Septem diebus*, id est, continuie, *comedes absque fermento,* id est, sine peccato, *quoniam in pauore egressus es de Egipto*, id est, de peccato.

Tercio, propter magnitudinem offense, sicut mulier de loco suspecto, Gen. 12[:1]: *Egredere de terra tua*, quantum ad cupidos, *et de cognatione tua*, quantum ad carnales, *et de domo patris*, quantum ad superbos, *et veni in terram,* nichil, enim, sic offendit Deum sicut peccatum. Vnde pocius voluit mori quam peccatum viueret et regnaret. Ideo dicitur Apoc. 18[:4]: *Exite de* Babilone *populus meus*: et *ne sitis participes delictorum ejus*. Propter hec tria egressa est, mulier Cananea de finibus suis, Matt. 15[:22]. Et Tob. 6[:2] dicitur /f.35rb/ *exiuit* Tobias ad lauandum *pedes, et ecce* ingens *piscis exivit ad devorandum eum*. Sic diabolus, conemptus a penitente, magis insurgit ad persequendum eum, sicut catus murem recedentem.

Secundus, egressus humanus est ad pugnandum in stadio, sicut pugil in campo, 1 Reg. 4[:1]: *Egressus est Israel* adversus *Philisthiim in* preliis, *et castrametatus est juxta lapidem Adjutorii*, id est, Christum per cuius adiutorium victoriam habemus, Apo. 6[:2]: *Exivit vincens ut vinceret.* Vbi quadruplex armatura notatur, subiectio carnis in equo albo, dominacio spiritus in sessore, timor suppliciorum in arcu, amor premiorum in corona.

Tercio, ad opera dum sicut mercatores exiuit ad lucrandum, Can. 7[:11]: *Egrediamur in agrum, commoremur in villis*. Et Psal. [103:23]: *Exibit homo ad opus suum*, ad opus contra ociosos suum, contra cupidos qui congregant non sua, vsque *ad vesperam,* id est, vsque ad mortem contra recidiuantes.

¶ Exitus angelicus triplex inuenitur. Primo, malorum qui exiuit ad decipiendum, Job. 2[:7]: *Egressus* est *Satan a facie Domini*. 3 Reg 22[:22]: *Egrediar, et ero spiritus mendax in ore omnium prophetarum*. Apo. 20[:7]: *Exibit Satanas et seducet gentes*.

Secundo, bonorum angelorum ut exeant, id est, defendant, Ysai. 37[:36]: *Egressus est angelus, et percussit in castris Assyriorum 185 millia*. Apo. 14[:15]: *Alius angelus exivit de.*

Tercio, de vtriusque bonis et malis ut obedient. De malis Luc. 4[:41]: *Exibant autem demonia a multis clamantia*. De bonis, Matt. 13[:49]: *Exibunt angeli, et separabunt malos de medio justorum*. Item, de malis, Act. 19[:12], demones egredientur. Habac. 3[:5]: *Egredietur diabolus ante pedes ejus*. De bonis, Dan. 10[:20]: *Cum* egredietur, *apparuit princeps*.

¶ Item, nota quod est egressus ad bonum dicitur Gen. 12[:1]: *Egredere de terra tua, et de cognatione tua, et de domo, etc*. Ad literam Abraham egressus fuerat de terra, scilicet, de terra Canaan. Tunc fuit in arani, set quia tantum pro corpore exierat et non mente, ideo dixit Dominus ad eum, [Gen. 12:1]: *Egredere de terra* *tua*, scilicet, mente egrederetur sicut et corpore.

¶ Ad hoc enim quod arbor translata de terra sterili ad terram fertilem bene fructificet requiritur quod bene excuciantur relique terre prioris. Sic qui transfertur de mundo ad religionem requiritur quod terrena cognicio et parentela deserantur in quantum impediunt a salute. Ideo dixit Christus, Luc. 14[:26]: *Si quis venit ad me, et non odit patrem*, etc. Vbi dicit Bernardus, religiosus debet esse sicut Melchisedech de quo legitur quod fuit sine patre, sine genealogia, Heb. 7[:15]. [Gen. 31:19]: Rachel egrediens cum sponso sua, quia *furata est ydola patris [sui]*. Fuit in periculo mortalis, Gen. 31[:34]. Sic anima egrediens de terra si furtiue portet secum ea que coluerunt parentes sui, set quamuis Rachel sic deciperet patrem suum carnalem et sic euaserit mortem, nos tamen non poterimus sic decipere patrem nostrum Deum. Ergo, *Audi filia et vide et obliuiscere populum tuum et dominum patrem meum*, Psal. [44:11].

Infans qui fecte egreditur de vtero matris eius vmbilicus prescinditur abstrute quo ligabatur ad matrem, sic debet fieri cum eo qui perfecte de mundo, alioquin improparabitur ei illud, Ezech. 16[:4]: *In die ortus* *tui non est precisus umbilicus tuus*. Ad egrediendum, autem, terram nostram cognacionem et domum mouere nos debent ea que alios homines mouent ad egrediendum domum suam, scilicet, terremotus, ignis accensus, ruine impetur. Set ista sunt in mundo et in carne nostra. Nam sicut terremotus causitur ex vento incluso in corde terre et ibi agitato et tunc terra ibi deprimitur et vbi prius fuit motus efficitur vorago, sic in mundo et in carne nostra includitur ventus superbie et vanitatis et eleuat partam in aliquem honorem. Set cito cadit et sit vorago istud compulit Abraham et Loth egredi de Sodoma, Gen. 18[:22]. Ignis luxurie, inuidie, et ire nimis accensus est in hoc mundo et sicut incendunt mundum,[[2]](#endnote-2) nocent in exercitu diaboli, Jer. 21[:12]: *Egrediatur ut ignis indignatio mea* succendi, *et non* sit *qui extinguat*.

¶ In ruine impetus est in hoc mundo quia omnia ruinosa. Ideo dicitur figuraliter, Ysai. 48[:20]: *Egredimini de Babilone*. Nam sicut dicitur Apo. 14[:8]: *Cecidit* *illa Babilon magna*. /f.35va/ Vnde nota Matt. 15[:22]: *Mulier Cananea a finibus* suis egressa optimiuit liberacionem. Et Petrus de atrio egressus penituit, Matt. 26[:75]. Et sponsa, Can. 3[:11], non inuenit sponsum donec egressa esset ad querendum. Et Ysaac egressus ad meditandum[[3]](#endnote-3) inuenit Rebeccam, Gen. 24[:63].

¶ Exemplum egrediendi a tumultu mundi huius auxilio, Luc. 22[:39]: *Egressus ibat secundum consuetudinem in monte Olivarum*, ad orandum, scilicet, quando aliquis est in naui, videtur tamen sibi quod ipse quiescat et quod res que sunt in ripa de proprie multum moueantur, cum tamen res ille non moueantur. Sed cum egreditur nauem iudicat contrarium. Sicut persona que mouetur in mundo iudicant egressos de mundo non habere statum fixum, set seipsos iudicant stare, set cum egressi fuerunt de mundo aliter iudicabuntur. Vnde Mar. 6[:49] legitur quod discipuli dum erant in naui non cognouerunt Christum, sed egressi cognouerunt.

¶ Chrisostomus, *Super Matthaeum*, homelia 3, ostendit qui faciliter egrediuntur de mundo et qui difficulter. Dicit quod sicut granum tritici non exit de spica nisi trituratum aut verberatum, sic nec homo ab impedimentis mundialibus nisi tribulacionibus vexatus. Plenum granum et maturui leuiter exit, set vacuum non in vno cum palea territur. Sic est homine pleno virtutibus et vacuo. Set in hiis omnibus sunt aliqui aspidi similes, de qua dicit Ysidorus, *Ethymologiarum,* liber 12, ca. 18, quod cum deprehendit incantatorem ad esse qui eam euocaret et a veneno purgaret, obturat vnam aurem terra et aliam cauda sua ne audeat vocem incantatoris. Sic peccator incantatus per predicacionem catholicum ut exeat de cauerna peccati, amplicat vnam aurem terrenis et aliam obturat cauda non aduertendo mortem, set promittendo sibi ipsi longam uitam. Et sic quantum est deludit predicatorem et sic obturauit aures diues ille, Luc. 12[:16-20] qui habens agros vberes promisit sibi longam uitam, et sequitur quod audiuit, *Stulte hac nocte*, etc. In Psal. [57:5] dicitur *Furor illis secundum similitudinem serpentis*, etc.

¶ Filii Israel iubentur esse expeditie et precincti in exitu de Egipto quando manducant agnum, Exod. 12[:4]. Sic sumentes eukaristiam que est viaticum electis Dei debent esse aperti ad exitum mundi, et hoc est exire obuiam Christo sponso ecclesie, Matt. 25[:1]. De egresus Christi in mundum habetur Joan. 16[:28]: *Exivi a Patre, et veni in mundum*. Legitur in historibus Persarum quod delphinus qui, secundum Philosophum, *De animalibus*,multum delectatur ad presencia hominum, solitus erat ludere cum quodam puero ad ripam aque, set cum quodam tempore, cum aquam exiret ut cum puero luderet, captus est et interfectus. Sic fuit de filio Dei, Habac. 3[:13]: *Egressus es in salutem populi tui, in salutem cum christo tuo.* Et Ysai. 26[:21]: *Ecce Dominus egredietur de loco suo, ut visitet iniquitatem habitatoris terre*. Scribit Aristoteles, 8, *De animalibus*, quod cum apes deprehenderent regem suum exisse de alueri, omnes exeunt, sic et nos debemus exire ad Christum exeuntem propter nos, Heb. 13[:13]. Et Ezech. 46[:10] dicitur *Princeps in medio eorum* erit et *cum ingredientibus ingredietur*. Chrisostomus, homilia 5, *Super Matthaeum*, dicit vestra est inter filios Dei et filios diaboli, quia filii Dei non exeunt ut temptentur, set diabolus intrat ad eos tanquam ad propriam familiam ut temptet eos. Set filii Dei exeunt ut temptentur, sicut Christus exiuit in desertum ut temptaretur a diabolo. De egressu in malo dicitur [Gregorius], 8, *Moralium*, qui mundum deserunt ad exteriora officia provehi non debent, nisi prius per humilitatem in mundi contemptu solidentur. Et ponit Gregorius exemplum de arbore nouiter plantata quod facile eradicatur. Figura ad hoc, 4 Reg. 4[:18-20], Filius Sunamitis egressus est ad messores et rediens caput dolens mortus est. Item dicit Philosophus, 8, *De animalibus* c. 3, quod ceruus non egredietur de latebris donec armetur cornibus.

¶ Item, dona egressa est virga et rediit corrupta, Gen. 34[:2]. Item, Ambrosius in *Hexameron*, murena odiens de aqua corrupmpitur a serpente. Sic diabolus euocat animam suggestiones ut corripit eam. Lupus inuadit ouem que exit de grege. Semerum egrediens Ierusalem contra preceptum Salomonis interfectus est [3 Reg. 2:41-46]. Arbor extra nemus quatitur vento /f.35vb/ et fulgure que in nemore cum aliis saluaretur.

¶ Item, ymagines et picture que sunt extra ecclesiam cito deturpantur, sic persona extra congregacionem. Figura, Exod. 9[:25]: *Cuncta que in agris* erant percussa sunt grandine, set que in domibus saluata. Ideo Christus dicit discipulis, Luc. vltimo [24:49]: *Sedete in civitate*, donec *induamini virtute.* Item, Exod. 9[:31] dicitur quod *Linum et hordeum lesum est, eo quod hordeum virens* erat, *et folliculos* et germinasset *triticum et far non sunt lesa, quia* *serotina erant*, id est, matura. Sic iuuenes egredientes sepe leduntur vbi senes seruantur.

1. patre ] *corr.* fratre F.128. [↑](#endnote-ref-1)
2. mundum ] *corr*. muntum F. 128. [↑](#endnote-ref-2)
3. ad meditandum ] Vulgate *corr*. magnam F.128. [↑](#endnote-ref-3)